**Մարզպետի տեղակալ Լևոն Սարգսյանի ելույթը Անկախության տոնի կապակցությամբ, խաչքարի օծման արարողությանը 21.09.2017թ.**

Անկախության օրը՝ սեպտեմբերի 21-ին, Իջևանի բժշկական կենտրոնի տարածքում օծվեց խաչքար, որը ստեղծվել է մոսկվայաբնակ իջևանցիներ Արտակ և Արմեն Իսկանդարյանների հովանավորությամբ: Օծման արարողությանը ներկա էր և ելույթ ունեցավ Տավուշի մարզպետի տեղակալ Լևոն Սարգսյանը: Նա շնորհակալություն հայտնեց հայրենակիցներին նման նախաձեռնությամբ հանդես գալու համար, ապա շնորհավորելով Անկախության տոնը մասնավորապես նշեց.

-1991 թվականի սեպտեմբերի 21-ին, հայ ժողովուրդը հանրաքվեով հաստատեց դարերով երազած բաղձալի Անկախությունը և այդ օրը դարձրեց համայն հայության տոնը: Պատմության համար 26 տարին թերևս կարճ ժամանակահատված է, սակայն այդ ընթացքում մեծացել է մի սերունդ, որն արդեն անկախ երկրի ծնունդ է և չգիտի, թե ինչ բան է ոչ անկախ լինելը: Անկախության տարիների ընթացքում ունեցել ենք բազմաթիվ ձեռքբերումներ ու հաջողություններ, բայցև՝ դժվարություններ ու խնդիրներ: Իսկ այդ ամենը հաղթահարելու համար յուրաքանչյուրիցս պահանջվում է ամուր կամք, տոկունություն, անմնացորդ նվիրում հայրենիքին, հավատ վաղվա օրվա հանդեպ ու բոլորիս միասնությունը: Վստահ եմ, որ տավուշցին այս ամենի կրողն է և արժանապատվորեն է կանգնած մեր անկախ հայրենիքի զարգացմանն ու առաջընթացին միտված բոլոր նախաձեռնությունների կողքին: